ส่วนที่ 1

ข้อมูลสรุป (Executive Summary)

บริษัท แอดวานซ์ อินโฟร์ เซอร์วิส จำกัด (มหาชน) (“บริษัท” หรือ “ADVANC”)
เป็นบริษัทจดทะเบียนในตลาดหลักทรัพย์แห่งประเทศไทยตั้งแต่วันที่ 5 พฤศจิกายน 2534
ประกอบธุรกิจให้บริการโทรศัพท์เคลื่อนที่ในย่านความถี่ 900 MHz ในระบบดิจิตอล GSM Advance
(Global System for Mobile Communication) (เดิมให้บริการในระบบ อนาลอก NMT:
Nordic Mobile Telephone หรือ Cellular 900 ด้วย แต่ในปี 2546 ได้หยุดให้บริการ
โดยโอนผู้ใช้บริการในระบบ Cellular 900 ทั้งหมดไปใช้บริการในระบบดิจิตอล GSM
ซึ่งเป็นระบบใหม่ที่เข้ามาแทน) และให้บริการข้ามแดนอัตโนมัติ (Automatic International
Roaming) ซึ่งปัจจุบันสามารถนำไปใช้ได้ในกว่า 99 ประเทศทั่วโลก นอกจากนั้น
บริษัทยังมีบริการโทรศัพท์เคลื่อนที่แบบชำระค่าบริการล่วงหน้า (Prepaid) ภายใต้ชื่อ
“1-2-Call!” และมีบริษัทย่อย คือ บริษัท ดิจิตอล โฟน จำกัด (ดีพีซี)
ซึ่งให้บริการโทรศัพท์เคลื่อนที่ในย่านความถี่ 1800 MHz ในระบบดิจิตอล GSM 1800

ณ วันที่ 31 ธันวาคม 2547 บริษัทมีส่วนแบ่งตลาดในสัดส่วนประมาณร้อยละ 57
ของตลาดโทรศัพท์เคลื่อนที่ในประเทศไทย

ปัจจุบันนอกจากการให้บริการเครือข่ายโทรศัพท์เคลื่อนที่แล้ว
บริษัทยังมีการลงทุนในกิจการที่เกี่ยวกับโทรคมนาคมด้านอื่นๆ โดยบริษัทได้เข้าถือหุ้นในบริษัทย่อย 6
แห่ง ดังนี้

1.  บริษัท แอดวานซ์ ดาต้าเน็ทเวอร์ค คอมมิวนิเคชั่นส์ จำกัด (เอดีซี)
    ให้บริการสื่อสารข้อมูลผ่านสายโทรศัพท์ (Online Data Communication)
    โดยมีลูกค้ารายใหญ่ คือ ธนาคาร คลังน้ำมัน และสายการบิน ปัจจุบัน เอดีซี
    มีพื้นที่ให้บริการและระบบเครือข่าย (Backbone Network) ครอบคลุมทั่วประเทศ ทั้งนี้ ในปี
    2548 นี้ เอดีซีมีแผนจะเปิดให้บริการใหม่ที่เรียกว่าเป็น “ความบันเทิงสู่บ้านเรือน”
    ซึ่งรวมบริการด้านบรอดแบนด์ทีวี
    พร้อมด้วยอินเตอร์เนตความเร็วสูงผ่านทางเครือข่ายสายโทรศัพท์ บริการบรอดแบนด์ทีวีนั้น
    รวมถึงโทรทัศน์ช่องปกติ และภาพยนตร์ เพลง ข่าว สารคดี รายการ สาระและบันเทิงอื่นๆ
    อีกมากจากผู้ร่วมให้บริการ (Content Partners) หลายราย นอกจากนี้
    ผู้ใช้บริการยังสามารถใช้งานอินเตอร์เนตความเร็วสูง (ADSL)
    และโทรศัพท์พื้นฐานควบคู่ไปพร้อมกันได้ด้วย

2.  บริษัท ดาต้าเน็ทเวอร์ค โซลูชั่นส์ จำกัด (ดีเอ็นเอส)
    แต่เดิมให้บริการสื่อสารข้อมูลผ่านสายโทรศัพท์ทั่วประเทศ (Online Data
    Communication)
    โดยเน้นการขายและให้เช่าอุปกรณ์แก่ลูกค้าเฉพาะในเขตภูมิภาคเนื่องจากสัมปทานเดิมของ
    เอดีซี สามารถให้บริการได้เฉพาะในเขตกรุงเทพมหานครเท่านั้น ต่อมาในปี 2540
    เอดีซีได้รับอนุญาตให้เพิ่มพื้นที่บริการได้ครอบคลุมทั่วประเทศ
    ปัจจุบันดีเอ็นเอสจึงให้บริการเฉพาะลูกค้าเดิมและจำหน่ายอุปกรณ์เพิ่มเติมเท่านั้น

3.  บริษัท ดิจิตอล โฟน จำกัด (ดีพีซี)
    ประกอบธุรกิจให้บริการเครือข่ายโทรศัพท์เคลื่อนที่ระบบดิจิตอล GSM 1800
    ปัจจุบันมีพื้นที่ให้บริการครอบคลุมทั่วประเทศ โดยมีสัญญาการใช้บริการเครือข่ายร่วม
    (Network Roaming) กับบริษัท นอกจากนี้ ตั้งแต่เดือนกันยายน 2545
    ดีพีซีได้เริ่มดำเนินธุรกิจนำเข้าและจัดจำหน่ายโทรศัพท์เคลื่อนที่ รวมถึงอุปกรณ์โทรคมนาคมอื่นๆ
    เช่น ชุด SIM Card และบัตรเติมเงิน

4.  บริษัท แอดวานซ์ คอนแท็ค เซ็นเตอร์ จำกัด (เอซีซี)
    ประกอบธุรกิจศูนย์บริการข้อมูลทางโทรศัพท์ (Call Center) ทั้งในด้านการตอบคำถาม
    การให้คำแนะนำ และคำปรึกษา แก่ลูกค้าของบริษัท (เอไอเอส) และดีพีซีรวมถึงบริษัทอื่นๆ
    ที่ต้องการใช้บริการข้อมูลทางโทรศัพท์ โดยเน้นการให้บริการลูกค้าสัมพันธ์เป็นหลัก

5.  บริษัท โมบาย ฟรอม แอดวานซ์ จำกัด (เอ็มเอฟเอ) เดิมชื่อ บริษัท แอดวานซ์ ไวร์เลส
    มาร์เก็ตติ้ง จำกัด แต่เดิมประกอบธุรกิจนำเข้าและจัดจำหน่ายโทรศัพท์เคลื่อนที่
    ในปัจจุบันได้หยุดดำเนินกิจการ
    และโอนธุรกิจนำเข้าและจัดจำหน่ายโทรศัพท์เคลื่อนที่ดังกล่าวให้ดีพีซีเป็นผู้ดำเนินการ

6.  บริษัท ดาต้า ลายไทย จำกัด (ดีแอลที)
    ประกอบธุรกิจเป็นผู้ให้บริการเครือข่ายอินเตอร์เนตในเชิงพาณิชย์ (ISP)
    โดยได้รับสิทธิ์ในการให้บริการจาก กสท (ปัจจุบันแปรรูปเป็น บริษัท กสท โทรคมนาคม จำกัด
    (มหาชน))

สำหรับปี 2547 บริษัทมีผลการดำเนินงานที่เติบโตขึ้นกว่าปี 2546 กล่าวคือ มีรายได้รวมจำนวน
96,438 ล้านบาท เพิ่มจาก 89,492 ล้านบาท ในปี 2546 คิดเป็นจำนวน 6,946 ล้านบาท
หรือเพิ่มขึ้นร้อยละ 8 และมีผลกำไรสุทธิจำนวน 20,258 ล้านบาท ในปี 2547 เพิ่มขึ้นจาก
18,529 ล้านบาท ในปี 2546 คิดเป็นจำนวน 1,729 ล้านบาท หรือเพิ่มขึ้นร้อยละ 9

บริษัทฯ
มีความประสงค์ที่จะเสนอขายใบสำคัญแสดงสิทธิที่จะซื้อหุ้นสามัญแก่กรรมการและพนักงานของบริษัทฯ
ครั้งที่ 4 (โครงการ ESOP) จำนวน 9,794,800 หน่วย ไม่มีราคาเสนอขาย
โดยผ่านที่ประชุมผู้ถือหุ้นสามัญประจำปี 2548 เมื่อวันที่ 30 มีนาคม 2548 แล้ว
(โปรดดูรายละเอียดในส่วนที่ 3 ข้อมูลเกี่ยวกับการเสนอขายหลักทรัพย์)